作者:權德輿
標題:暮春閒居示同志
內容:避喧非傲世，幽興樂郊園。好古每開卷，居貧常閉門。曙鐘來古寺，旭日上西軒。稍與清境會，暫無塵事煩。靜看雲起滅，閑望鳥飛翻。乍問山僧偈，時聽漁父言。體羸諳藥性，事簡見心源。冠帶驚年長，詩書喜道存。小池泉脈湊，危棟燕雛喧。風入松陰靜，花添竹影繁。灌園輸井稅，學稼奉晨昏。此外知何有，怡然向一樽。